Lindencrones Palæ
Lindencrones Palæ, palæ på hjørnet af Bredgade og Sankt Annæ Plads i København, opført 1751 efter tegninger af Niels Eigtved for justitsråd Christen Lintrup (1703-72), der i 1756 adledes under navnet Lindencrone. Den 13 fag lange bygning blev opført af kridtsten fra Stevns, hvor Lindencrone ejede godset Gjorslev.
Palæet blev i 1898 købt af den britiske dronning Victoria og var i britisk eje og fungerede bl.a. som ambassade indtil 1980.